CELEX: 32021R1873
Language: sl
Date: 2021-10-20 00:00:00
Title: Uredba (EU) 2021/1873 Evropskega parlamenta in Sveta z dne 20. oktobra 2021 o podaljšanju trajanja žlahtniteljskih pravic v Skupnosti za sorte vrste Asparagus officinalis L. ter skupine vrst cvetoče čebulice, grmasto jagodičje in okrasne lesnate rastline

26.10.2021   
               
               
                  SL
               
               
                  Uradni list Evropske unije
               
               
                  L 378/1
               
            
         UREDBA (EU) 2021/1873 EVROPSKEGA PARLAMENTA IN SVETA
         z dne 20. oktobra 2021
         o podaljšanju trajanja žlahtniteljskih pravic v Skupnosti za sorte vrste Asparagus officinalis L. ter skupine vrst cvetoče čebulice, grmasto jagodičje in okrasne lesnate rastline
         EVROPSKI PARLAMENT IN SVET EVROPSKE UNIJE STA –
         ob upoštevanju Pogodbe o delovanju Evropske unije in zlasti člena 118, prvi odstavek, Pogodbe,
         ob upoštevanju predloga Evropske komisije,
         po posredovanju osnutka zakonodajnega akta nacionalnim parlamentom,
         ob upoštevanju mnenja Evropskega ekonomsko-socialnega odbora (1),
         v skladu z rednim zakonodajnim postopkom (2),
         ob upoštevanju naslednjega:
         
                     (1)
                  
                  
                     Tehnične težave pri žlahtnjenju, ki so posledica kompleksne genske podlage ali počasnega oziroma tehnično zapletenega razmnoževanja vrste Asparagus officinalis L. ter skupin vrst cvetoče čebulice, grmasto jagodičje in okrasne lesnate rastline, je treba obravnavati z naložbami v raziskovalne in razvojne dejavnosti. Ko je za to vrsto in te skupine vrst zagotovljeno varstvo žlahtniteljskih pravic, traja več let, da se rastline razmnožijo in je na voljo dovolj razmnoževalnega materiala, da se ustvari primeren dohodek. Zato je čas, v katerem lahko imetnik žlahtniteljskih pravic ustvari dohodek na podlagi tega varstva, omejen. Za spodbujanje naložb v raziskave in razvoj sort te vrste in teh skupin vrst je treba podaljšati obdobje varstva žlahtniteljskih pravic in podpreti dejavnosti žlahtnjenja za razvoj novih sort, da bi se izpolnile potrebe kmetov in potrošnikov ter da bi se soočilo z vplivom podnebnih sprememb. Da bi te naložbe postale dobičkonosne, je potrebnega več časa kot pri veliki večini drugih vrst, kot so kmetijski pridelki, ki imajo pogosto krajšo življenjsko dobo ter večji in širši krog potrošnikov.
                  
               
                     (2)
                  
                  
                     Za tržno uvajanje in uveljavljanje nove sorte vrste Asparagus officinalis L. ter skupin vrst cvetoče čebulice, grmasto jagodičje in okrasne lesnate rastline je potrebnega več časa, da ta nova sorta postane dobičkonosna, kot za druge vrste, saj izkušnje kažejo, da taka nova sorta šele dolgoročno razkrije svojo komercialno vrednost. Zato je pravično povračilo za naložbe v raziskave in razvoj možno samo v relativno pozni fazi varstva te vrste in teh skupin vrst v primerjavi z drugimi vrstami.
                  
               
                     (3)
                  
                  
                     Z Uredbo Sveta (ES) št. 2100/94 (3) se oblikuje sistem žlahtniteljskih pravic v Skupnosti kot edina in izključna oblika pravic industrijske lastnine Skupnosti za sorte rastlin. V skladu s členom 19(1) navedene uredbe žlahtniteljska pravica v Skupnosti traja do konca 25. koledarskega leta ali pri sortah vinske trte in drevesnih vrstah do konca 30. koledarskega leta po letu podelitve.
                  
               
                     (4)
                  
                  
                     Da bi se vzpostavilo ugodno pravno okolje za doseganje pravičnega povračila, je primerno za nadaljnjih pet let podaljšati trajanje žlahtniteljskih pravic v Skupnosti za sorte vrste Asparagus officinalis L. ter skupine vrst cvetoče čebulice, grmasto jagodičje in okrasne lesnate rastline. To podaljšanje bi se moralo uporabljati za pravice, podeljene pred datumom začetka veljavnosti te uredbe, na ta datum ali po njem.
                  
               
                     (5)
                  
                  
                     Zaradi doslednosti bi se moralo takšno podaljšanje uporabljati za vse žlahtniteljske pravice v Skupnosti za sorte vrste Asparagus officinalis L. ter skupine vrst cvetoče čebulice, grmasto jagodičje in okrasne lesnate rastline.
                  
               
                     (6)
                  
                  
                     Obdobje podaljšanja bi bilo treba skrajšati, če so bile nacionalne lastninske pravice za te sorte v državi članici veljavne pred podelitvijo žlahtniteljske pravice v Skupnosti in so zato žlahtniteljem že prej omogočale izkoriščanje njihovih sort –
                  
               SPREJELA NASLEDNJO UREDBO:
         
            Člen 1
            Podaljšanje trajanja žlahtniteljskih pravic v Skupnosti
            
               1.   Kot je določeno v členu 19(1) Uredbe (ES) št. 2100/94, se trajanje žlahtniteljskih pravic v Skupnosti za sorte vrste Asparagus officinalis L. ter skupine vrst cvetoče čebulice, grmasto jagodičje in okrasne lesnate rastline podaljša za pet let.
            
            
               2.   Odstavek 1 tega člena ne posega v člen 116(4), četrta alinea, Uredbe (ES) št. 2100/94.
            
         
         
            Člen 2
            Skrajšanje podaljšanja
            Za sorte rastlin, za katere je bila pred podelitvijo žlahtniteljske pravice v Skupnosti podeljena ena ali več nacionalnih žlahtniteljskih pravic, za katere pa ne velja člen 116(4), četrta alinea, Uredbe (ES) št. 2100/94, se podaljšanje trajanja iz člena 1 te uredbe skrajša za najdaljše obdobje, izraženo v celih koledarskih letih, v katerem so veljale katere koli podeljene nacionalne žlahtniteljske pravice v državi članici v zvezi z isto sorto pred podelitvijo žlahtniteljskih pravic v Skupnosti.
         
         
            Člen 3
            Začetek veljavnosti
            Ta uredba začne veljati dvajseti dan po objavi v Uradnem listu Evropske unije.
         
         
            Ta uredba je v celoti zavezujoča in se neposredno uporablja v vseh državah članicah.
            V Strasbourgu, 20. oktobra 2021
            
               
                  Za Evropski parlament
               
               
                  predsednik
               
               D. M. SASSOLI
            
            
               
                  Za Svet
               
               
                  predsednik
               
               A. LOGAR
            
         
         
            (1)  UL C 220, 9.6.2021, str. 86.
         
            (2)  Stališče Evropskega parlamenta z dne 14. septembra 2021 (še ni objavljeno v Uradnem listu) in odločitev Sveta z dne 5. oktobra 2021.
         
            (3)  Uredba Sveta (ES) št. 2100/94 z dne 27. julija 1994 o žlahtniteljskih pravicah v Skupnosti (UL L 227, 1.9.1994, str. 1).